**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2019-07-23 Nr. TAR-65

Posėdis vyksta 2019-07-22. Posėdžio pradžia 15.00 val.

Posėdžio pirmininkė – Judita Simonavičiūtė.

Posėdžio sekretorė – Aldutė Meniakina.

Posėdyje dalyvauja komiteto nariai: Andrius Petraitis, Audrius Petrošius, Viktor Senčila, Alina Velykienė, Elida Mantulova, Vidmantas Dambrauskas.

Posėdyje dalyvaujančių komiteto narių ir svečių sąrašai (priedai 1,2) pridedami.

J. Simonavičiūtė informuoja, kad yra užregistruoti dar 3 klausimai. Prašo sprendimų projektų rengėjos argumentuoti kodėl nori svarstyti šiame komiteto posėdyje, o komiteto narių klausia ar sutinka svarstyti šios dienos komiteto posėdyje.

J. Činauskaitė informuoja, kad sprendimo projektai jau yra įtraukti į Tarybos posėdžio darbotvarkę bei prašo išklausyti informaciją apie žmogiškųjų išteklių potencialo didinimo programą.

Komiteto nariai neprieštarauja užregistruotus klausimus įtraukti į šios dienos darbotvarkę.

Darbotvarkė patvirtinta:

1. Dėl Klaipėdos miesto savivaldybės 2019-2023 metų veiklos prioritetų patvirtinimo. Pranešėja I. Butenienė.

2. Informacija apie SVP programų įgyvendinimo 2019 m. I pusmečio rezultatus. Pranešėjas G. Neniškis.

3. Informacija apie Klaipėdos miesto integruotų investicijų programoje numatytų projektų įgyvendinimą. Pranešėjas R. Zulcas.

4. Dėl paramos teikimo investuotojams Klaipėdos miesto savivaldybės biudžeto lėšomis tvarkos aprašo patvirtinimo. Pranešėja J. Činauskaitė.

5. Dėl paramos teikimo smulkiojo ir vidutinio verslo subjektams Klaipėdos miesto savivaldybės biudžeto lėšomis tvarkos aprašo patvirtinimo. Pranešėja J. Činauskaitė.

6. Informacija apie žmogiškųjų išteklių potencialo didinimo programą. Pranešėja J. Činauskaitė.

J. Simonavičiūtė informuoja, kad A. Petraitis svarstant klausimą „Klaipėdos miesto savivaldybės 2019-2023 metų veiklos prioritetų patvirtinimo“ nusišalina nuo svarstymo ir spendimų priėmimo 4.1.4, 4.1.5 ir 5.1.2 punktuose.

1. SVARSTYTA. Klaipėdos miesto savivaldybės 2019-2023 metų veiklos prioritetų patvirtinimas.

Pranešėja I. Butenienė pažymi, kad Savivaldybės veiklos prioritetai – tai savivaldybės tarybos sprendimu patvirtintas dokumentas, kuriame išdėstyti savivaldybės veiklos prioritetai, veiklos kryptys ir siekiami rezultatai savivaldybės tarybos kadencijos laikotarpiui.

Primena, jog LR Vyriausybės nutarimu numatyta, kad savivaldybės veiklos prioritetai planuojami metams arba savivaldybės tarybos kadencijos laikotarpiui, susiejant juos su savivaldybės tarybos daugumos veiklos programa. Klaipėdos miesto savivaldybės strateginio planavimo tvarkos aprašo 12 punkte įtvirtinta nuostata, kad naujai išrinkta savivaldybės taryba kadencijos laikotarpiui patvirtina savivaldybės veiklos prioritetus. Savivaldybės veiklos prioritetų projektas rengiamas remiantis Klaipėdos miesto savivaldybės strateginiu plėtros planu, kitais strateginio planavimo dokumentais bei savivaldybės tarybos daugumos veiklos programa. Savivaldybės veiklos prioritetai iš esmės peržiūrimi ir keičiami pasikeitus savivaldybės tarybos daugumai ar išrinkus naują savivaldybės tarybą.

Pažymi, kad rengiant sprendimą buvo vadovautasi savivaldybės tarybos patvirtintais strateginio planavimo dokumentais bei savivaldybės tarybos daugumos (koalicijos) veiklos programa. Pateikia preliminarius skaičiavimus dėl veiklos prioritetų įgyvendinimo, lėšų poreikį prioritetinėms veikloms įgyvendinti, kuris bus nustatytas ir kasmet tikslinamas rengiant savivaldybės trejų metų strateginį veiklos planą ir biudžetą.

J. Simonavičiūtė siūlo įtraukti papildomą prioritetinę  veiklos kryptį „Dalyvavimas miestui svarbių kompleksinio teritorijų vystymo projektuose“ irprašo komiteto narių pritarimo.

Komiteto nariai pritaria J. Simonavičiūtės siūlymui.

J. Simonavičiūtė siūlo pritarti sprendimo projektui su pastaba ir prašo balsuoti.

Balsavimu: už-4, prieš-0, susilaiko-3. Pritarta sprendimo projektui su pastaba.

NUTARTA. Pritarti sprendimo projektui su pastaba. Įtraukti papildomą prioritetinę  veiklos kryptį „Dalyvavimas miestui svarbių kompleksinio teritorijų vystymo projektuose“.

2. SVARSTYTA. Informacija apie SVP programų įgyvendinimo 2019 m. I pusmečio rezultatus.

Pranešėjas G. Neniškis pateikia 2019-2021 m. strateginio veiklos plano programų priemonių įgyvendinimo 2019 m. I-ąjį pusmetį ataskaitą, kuri suformatuota pagal Savivaldybės administracijos padalinius – savivaldybės biudžeto asignavimų valdytojus. Pateikia informacija apie priemonėms skirtas lėšas ir jų panaudojimą. Atkreipia dėmesį, kad savivaldybės biudžeto lėšų panaudojimo I-ąjį metų pusmetį ataskaitos duomenys nebus tapatūs SVP programų priemonių įgyvendinimo I-ąjį pusmetį ataskaitai, nes ataskaita yra spausdinama vėliau nei 2019-06-30 ir atspindi vėlesnės datos lėšų panaudojimą. Įvardina rizikingus Atgimimo aikštės bei Bastiono tilto projektus ir iškilusias problemas.

V. Dambrauskas sako, kad reikia palinkėti direktoriui sėkmės ir siūlo kreiptis, jei bus reikalinga tarybos pagalba.

NUTARTA. Informacija išklausyta.

3. SVARSTYTA. Informacija apie Klaipėdos miesto integruotų investicijų programoje numatytų projektų įgyvendinimą.

Pranešėjas R. Zulcas pateikia Klaipėdos miesto integruotų investicijų programoje numatytų projektų įgyvendinimą. Pamini probleminius Atgimimo aikštės rekonstrukcijos bei Bastionų jungties projekto įgyvendinimo projektus, įvardina iškilusias problemas ir atsako į komiteto narių pateiktus klausimus.

Išklausę pateiktos informacijos ir išdiskutavę komiteto nariai siūlo Savivaldybės administracijai pateikti savivaldybės tarybos kolegijai svarstyti klausimą dėl Atgimimo aikštės rekonstrukcijos projekto įgyvendinimo alternatyvų -automobilių stovėjimo aikštelės, projekto įgyvendinimo terminų bei finansavimo šaltinių. Taip pat siūlo po pusmečio Savivaldybės administracijai pateikti informaciją dėl Bastionų jungties projekto įgyvendinimo perspektyvų kompleksiškai, įtraukiant visas susijusias priemones – naują tiltą, Bastionų g., Danės g. rekonstrukciją ir kt.

NUTARTA:

2.1. Informacija išklausyta.

2.2. Rekomenduoti Savivaldybės administracijai pateikti Savivaldybės tarybos kolegijai svarstyti klausimą dėl Atgimimo aikštės rekonstrukcijos projekto įgyvendinimo alternatyvų – su požemine automobilių stovėjimo aikštele ar be jos vietų su įgyvendinimo terminais bei finansavimo šaltiniais.

2.3. Prašyti Savivaldybės administracijos po pusmečio pateikti informaciją dėl Bastionų jungties projekto įgyvendinimo perspektyvų.

4. SVARSTYTA. Paramos teikimo investuotojams Klaipėdos miesto savivaldybės biudžeto lėšomis tvarkos aprašo patvirtinimas.

Pranešėja J. Činauskaitė sako, kad šio sprendimo tikslas patvirtinti paramos teikimo investuotojams Klaipėdos miesto savivaldybės biudžeto lėšomis tvarkos aprašą. Sprendimo projektas parengtas siekiant pritraukti Investuotojus, ypatingai galinčius steigti ir plėsti Paslaugų centrus Klaipėdos mieste, sukuriant aukštos pridėtinės vertės darbo vietas. Paslaugų centras yra suprantamas kaip subjektas, atsakingas už konkrečių veiklos užduočių vykdymą ir tvarkymą, pavyzdžiui, apskaitą, žmogiškuosius išteklius, darbo užmokesčio, IT, teisinius, atitikties, pirkimo, saugumo. Paslaugų centras konsoliduoja vieno ar kelių tipų funkcijas vienoje vietoje ir tokiu būdu aptarnauja padalinius skirtingose šalyse ar net regionuose. Sako, kad paslaugų centrų sukuriama vertė miestui paprastai būna daug didesnė nei gamybinių projektų, mokami vidutiniai atlyginimai aukštesni, o žmonių įdarbinama daugiau. Paslaugų centrai paprastai ieško jaunų gabių žmonių, todėl sprendimas plėsti paslaugų sektorių padidintų Klaipėdos galimybes išlaikyti jaunus žmonės bei prisitraukti studijas baigusį jaunimą iš kitų Lietuvos ir užsienio miestų.

Tvirtinant šį sprendimo projektą papildomų lėšų nereikia. Tačiau šio sprendimo projekto pagrindu būtų planuojamas 2020-2022 m. Klaipėdos miesto savivaldybės strateginis veiklos planas bei biudžetas, kuriame pagal pasirinktas finansinės paramos priemones reiktų planuotis atitinkamus asignavimus.

V. Dambrauskas mano, jog taip dirbtinomis priemonėmis yra kuriamos darbo vietos.

A. Velykienė mano, kad būtų tikslinga šį klausimą išdiskutuoti verslininkų asociacijoje ir siūlo Tvarkos aprašo projekte išbraukti 22.3. punktą ir pakoreguoti 32 punktą, išbraukiant sąlygą „ar turi daugiau negu 1000 Eur įsiskolinimą Sodroje“.

Komiteto nariai pritaria A. Velykienės siūlymui.

J. Simonavičiūtė siūlo pritarti sprendimo projektui su siūlymu (už-4, prieš-1, susilaiko-2).

NUTARTA. Pritarti sprendimo projektui su pastaba. Tvarkos aprašo projekte išbraukti 22.3. punktą ir pakoreguoti 32 punktą, išbraukiant sąlygą „ar turi daugiau negu 1000 Eur įsiskolinimą Sodroje“.

5. SVARSTYTA. Paramos teikimo smulkiojo ir vidutinio verslo subjektams Klaipėdos miesto savivaldybės biudžeto lėšomis tvarkos aprašo patvirtinimas.

 Pranešėja J. Činauskaitė sako, kad šio sprendimo tikslas patvirtinti paramos teikimo smulkiojo ir vidutinio verslo subjektams Klaipėdos miesto savivaldybės biudžeto lėšomis tvarkos aprašą, kuris parengtas siekiant tvaresnio verslo ir viešojo sektoriaus bendradarbiavimo, įgyvendinant bendrus KEPS 2030 tikslus, susijusius su SVV subjektų plėtra, Klaipėdos miesto verslo aplinkos gerinimu ir populiarinimu bei verslumo skatinimu. Atkreipia dėmesį į tai, kad Klaipėdos miesto savivaldybė iki šiol nebuvo patvirtinusi jokių tiesioginės paramos priemonių finansavimo mechanizmų SVV subjektams. Atlikus kitų Lietuvos Respublikos savivaldybių strateginių veiklos dokumentų lyginamąsias analizes, nustatyta, kad didžioji jų dauguma turi nusimatę smulkiojo ir vidutinio verslo rėmimo programos lėšų naudojimo tvarkos aprašus, kuriuose įvardijamos tiesioginės finansinės paramos priemonės SVV subjektams ir jų finansavimo tvarkos. Sako, kad patvirtinus Aprašą bus sudaromos galimybės SVV subjektams gauti paramą įvairiomis finansinės paramos priemonėmis, kas padėtų sukurti integruotą SVV plėtros, aplinkos gerinimo ir verslumo skatinimo programą.

Pažymi, kad šio sprendimo įgyvendinimui lėšos yra suplanuotos 2019-2021 m. Klaipėdos miesto savivaldybės strateginiame veiklos plane, Smulkiojo ir vidutinio verslo plėtros programos Nr. 04 1.1. uždaviniu „Kurti kokybišką ir efektyvią paramos smulkiajam ir vidutiniam verslui sistemą“.

A. Velykienė siūlo Tvarkos aprašo projekte išbraukti 22.3. punktą ir pakoreguoti 32 punktą, išbraukiant sąlygą „ar turi daugiau negu 1000 Eur įsiskolinimą Sodroje“.

Komiteto nariai pritaria A. Velykienės siūlymui.

J. Simonavičiūtė siūlo pritarti sprendimo projektui su siūlymu (už-4, prieš-1, susilaiko-2).

NUTARTA. Pritarti sprendimo projektui su pastaba. Tvarkos aprašo projekte išbraukti 22.3. punktą ir pakoreguoti 32 punktą, išbraukiant sąlygą „ar turi daugiau negu 1000 Eur įsiskolinimą Sodroje“.

6. SVARSTYTA. Informacija apie žmogiškųjų išteklių potencialo didinimo programą.

V. Jakubauskytė- Andriulienė, atstovė VŠĮ „Investuok Lietuvoje“, Klaipėdoje, pristato Klaipėdos miesto savivaldybės žmogiškųjų išteklių potencialo didinimo 2019-2022 programą, kurios paskirtis skatinti aukštos kvalifikacijos, aukštąjį išsilavinimą Lietuvos ir užsienio universitetuose įsigijus ir profesinę patirtį tikslinėse srityse turinčius asmenis atvykti gyventi ir dirbti į Klaipėdos miesto savivaldybės teritoriją bei bendradarbiauti su čia veikiančiomis organizacijomis, verslu, bendruomene. Kaip pagrindinį tikslą įvardina investicijų pritraukimą.

Komiteto nariai(nedalyvavo A. Velykienė, V. Dambrauskas, A. Petraitis), išklausę pateiktą informaciją, siūlo savivaldybės administracijai pagal pateiktą programos projektą aptarti su įvairiomis tikslinėmis grupėmis ir identifikuoti priemones, tinkančias Klaipėdos miestui bei parengti sprendimo projektą.

NUTARTA:

6.1. Informacija išklausyta.

6.2. Siūlyti Savivaldybės administracijai rengti sprendimo projektą.

Posėdis baigėsi 16.50 val.

Posėdžio pirmininkė Judita Simonavičiūtė

Posėdžio sekretorė Aldutė Meniakina